Sesde sege in Mokala-ren | Netwerk24
Sesde sege in Mokala-ren
Deur Christiaan Cloete 12 Junie 2019 06:01
Ao. Bennie Coetzer, bedags 'n hofordonnans by die Noord-Kaapse hooggeregshof, ontpop oor naweke in 'n kranige bergfietsryer.Foto: Verskaf
'n Polisieman van Kimberley, wat onder veldwagters by die Mokala- Nasionale Park as "Vinnige Fanie" bekend staan, het die sesde agtereenvolgende jaar die Mokala MTB Classic-bergfietsren oorheers.
Ao. Bennie Coetzer (53), 'n hofordonnans wat bedags by die Noord-Kaapse landdroshof werk, het die 80 km-bergfietsren Saterdag (01/06) in die nasionale park buite Kimberley gewen, asook die tegniese 33 km-bergfietsren Sondag (02/06).
Die bergfietsren word jaarliks deur die Diamantveld-streek se Sanparke-ereveldwagters gehou om geld ten bate van natuurbewaring en die park in te samel.
Coetzer het ook die wedren in 2013, 2014, 2016, 2017, 2018 gewen. (In 2015 was daar nie 'n ren nie.)
Hoewel Coetzer vanjaar sy naaste teenstander, Werner Pretorius (40), naelskraap in 'n naelrit oor die laaste 100 m uitoorlê het, het hy die tegniese rit oor 33 km maklik gewen.
"Ek is werklik geseënd om vanjaar my sesde Mokala-bergren te kon wen.
"Baie goed kan langs die pad met jou gebeur; jou fiets kan meganiese probleme opdoen . . . jy kan jou bande op skerp klippe sny . . . jy kan val. Dit is net genade dat ek die afgelope ses keer kon wen," sê Coetzer met dankbaarheid.
Volgens Coetzer was die roete vanjaar effens moeiliker as vorige jare weens swaar reënval en roetes wat verspoel het.
"Die ereveldwagters het nogtans hul bes probeer om die roete te verbeter deur gate met sand te vul. Hulle kon egter natuurlik nie oral uitkom nie."
Sy wentyd vir die 80 km-ren was ongeveer 2 uur en 21 minute, terwyl sy wentyd vir die tegniese 33 km-wedren ongeveer 1 uur en 13 minute was.
Dié fikse polisieman sê hy het die afgelope tyd daaraan gedink om uit fietsry uit te tree, maar is nog nie seker of dit al sulke tyd is nie.
"Hulle het die ander dag met ons mense in die polisiediens kom praat oor die voordele van vervroegde aftrede, maar ek kan nie nou al aftree nie!
"Ek is nog heeltemal te fiks daarvoor!" skerts hy.
Coetzer, waarskynlik een van die fiksste polisiemanne in die Suid-Afrikaanse Polisiediens, meen sy fietsry help hom ook om sy werk beter te doen.
"As 'n polisiebeampte moet ek gereeld vuurwapen-vaardigheidstoetse en fiksheidstoetste aflê. Die fietsry help beslis met die fiksheid," vertel hy.
Voordat sy fietsryloopbaan posgevat het, was Coetzer tussen 1988 en 1994 ook 'n kranige rugbyspeler.
Hy het 'n allemintige 85 wedstryde vir Griekwas as linkervleuel uitgedraf.
In 1992 het hy naas Cabous van der Westhuizen die meeste drieë in Suid-Afrika gedruk. Hy het in 1999 padfiets begin ry nadat hy 'n kniebesering opgedoen het.
Hy is gekies om Suid-Afrika se polisie op die wêreldkampioenskap vir polisie en brandweer in New York te verteenwoordig. Maar kort voordat hy oorsee sou vertrek, het hy geval en sy heup beseer.
Die ernstige besering het Coetzer vir ses maande buite aksie gelaat.
In 2012 het hy egter weer opgesaal en weer begin fietsry.
"Een oggend om 00:30 het die Here met my gepraat.
"Hy het vir my gesê ek moet die padfiets los en vir my 'n bergfiets kry," sê Coetzer.
Van daar het sy fietsryloopbaan van krag tot krag gegaan.
"Ek het so goed gevaar dat hulle my in 2014 by 'n bergfietsren in Gauteng getoets het vir steroïede omdat hulle nie kon glo dat 'n ou van my ouderdom so kan fietsry nie," sê Coetzer.